text: 20-årig mand anholdt efter skyderi mod frisørsalon
  06 januar 2018 kl. 06.02
  I nat er en 20-årig mand blevet anholdt, mistænkt for at være involveret i et skyderi mod en frisørsalon i Esbjerg.
  
  Natten til lørdag efterlyste Syd- og Sønderjyllands Politi to mænd, da vidner havde set én af dem trække en pistol og affyre skud mod en frisørsalon. Klokken 01.43 blev den ene af de to mænd anholdt, det oplyser Syd- og Sønderjyllands Politi i en pressemeddelelse.
  Politiet anser nu skyderiet som en del af en konflikt mellem to kriminelle grupper i Esbjerg. De to grupper er kendt som Stengårdsvejgrupperingen og Kvaglundgrupperingen. Den 20-årige blev anholdt på Stengårdsvej i den østlige del af Esbjerg.
  Den anholdte person vil blive fremstillet i grundlovsforhør ved retten i Esbjerg senere i dag. Tidspunktet er endnu ikke fastlagt, og politiet regner med, at der bliver anmodet om lukkede døre ved retsmødet.
  Efter skudepisoden har Syd- og Sønderjyllands Politi sat ekstra betjente på gaden i Esbjerg.
  
  
  Mand anholdt ved aktion i nat. Forventes fremstillet i grundlovsforhør i dag. Der patruljeres og efterforskes fortsat intensivt i Esbjerg #politidk https://t.co/iyO1OJLGH5
  
  